Document ID: 32003R0336

Κανονισμός (ΕΚ) αριθ. 336/2003 της Επιτροπής
της 21ης Φεβρουαρίου 2003
για την τροποποίηση του κανονισμού (ΕΚ) αριθ. 824/2000 περί των διαδικασιών ανάληψης σιτηρών από τους οργανισμούς παρέμβασης, καθώς και των αναλυτικών μεθόδων για τον καθορισμό της ποιότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, σχετικά με την κοινή οργάνωση της αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 5,
Εκτιμώντας τα ακόλουθα:
(1) Το άρθρο 5 παράγραφος 5 του κανονισμού (ΕΚ) αριθ. 824/2000 της Επιτροπής(3), προβλέπει ανοχή 5 % μεταξύ της ζυγισθείσας και της εκτιμηθείσας ποσότητας με την ογκομετρική μέθοδο σε περίπτωση ανάληψης εντός της αποθήκης στην οποία βρίσκονται τα σιτηρά κατά τη στιγμή της προσφοράς. Στην περίπτωση κατά την οποία γίνεται υπέρβαση της ανοχής, διενεργείται αμέσως ζύγισμα. Τα έξοδα του ζυγίσματος επιβαρύνουν τον αποθεματοποιητή εάν το διαπιστούμενο βάρος είναι κατώτερο από το βάρος που ελήφθη υπόψη, ή το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) στην αντίθετη περίπτωση.
(2) Το άρθρο 2 του κανονισμού (ΕΟΚ) αριθ. 147/91 της Επιτροπής, της 22ας Ιανουαρίου 1991, για τον ορισμό και τον καθορισμό των ορίων ανοχής των ποσοτικών απωλειών των γεωργικών προϊόντων που αποθηκεύονται σε δημόσια παρέμβαση(4), όπως τροποποιήθηκε από τον κανονισμό (ΕΟΚ) αριθ. 652/92(5), προβλέπει για τα σιτηρά όριο ανοχής που καλύπτει τις ποσοτικές απώλειες που προκύπτουν από κανονικές εργασίες αποθήκευσης και διαφορές των αποτελεσμάτων μεταξύ δύο ζυγισμάτων. Η ανοχή αυτή πρέπει να εφαρμοσθεί και όταν πρόκειται να καθορισθεί ποιόν επιβαρύνουν οι δαπάνες του ζυγίσματος, το οποίο προβλέπεται στο άρθρο 5 παράγραφος 5 στοιχείο δ) του κανονισμού (ΕΚ) αριθ. 824/2000.
(3) Πρέπει, συνεπώς, να τροποποιηθεί ανάλογα ο κανονισμός (ΕΚ) αριθ. 824/2000.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 5 παράγραφος 5 του κανονισμού (ΕΚ) αριθ. 824/2000, το στοιχείο δ) αντικαθίσταται από το ακόλουθο κείμενο:
"δ) στην περίπτωση που γίνεται υπέρβαση της ανοχής, ο αποθεματοποιητής προβαίνει αμέσως σε ζύγισμα. Τα έξοδα του ζυγίσματος επιβαρύνουν τον αποθεματοποιητή εάν το διαπιστούμενο βάρος είναι κατώτερο από το βάρος που ελήφθη υπόψη ή το ΕΓΤΠΕ, στην αντίθετη περίπτωση, λαμβάνεται δε υπόψη η ανοχή που προβλέπεται στο άρθρο 2 παράγραφος 1 πρώτη περίπτωση του κανονισμού (ΕΟΚ) αριθ. 147/91.".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Φεβρουαρίου 2003.

Labels: 3
17
6